**УРОК: Правила в класа. Отговорно поведение на личността**

***Анка Жекова, учител в СУ,,Димчо Дебелянов” – гр. Бургас***

***Часът е проведен в 4,,в” клас на 21.09.2017 г.***

**,,Ако няма правила, то няма и игра”**

**Жан-Франсоа Лиотар**

**ЦЕЛ НА УРОКА**: Учениците да изработят самостоятелно правилата за поведение в клас и в междуличностните отношения. Да осъзнаят тяхната важност за общия успех на класа и на всеки ученик поотделно.

**ОПИСАНИЕ:**

На учениците беше поставена предварителна задача: Да разговарят в семейството си за правилата, които техните родители трябва да съблюдават на работните им места.

Занятието започна с представяне на гостите: родители на ученици от класа. След това насочих вниманието им към дървото на нашия клас. То беше изработено в един от последните часове. Листата му са в четири цвята.Най-отдолу, върху белите ,,листенца” учениците написаха своите лични положителни качества. Върху розовите – положителните страни на класния колектив в края на трети клас, а върху червени и оранжеви ,,листенца” – желаните положителни страни на колектива в четвърти клас. Напомнихме причината, поради която поставихме дървото върху цветовете на българския трибагреник: всички сме българи, част от българското общество и искаме България да бъде силна държава. Вкупом цитирахме девиза, който стои върху българския герб и главния вход на Народното събрание : ,,Съединението прави силата.”/Девизът беше разискван в чася по човекът и обществото./

Дадох думата на родителите. Г-н Зехирев разказа за своятяа професия, за задължителните правила в колектива му, за връзката между неговите професионални задачи и отговорности и успеха на колектива и фирмата, в които работи. Изтъкна отговорността, дисциплината, прецизността, като най-важни за общия успех.Сравни необходимостта от правила с футболната игра, където е самите ученици спазвта въведени от други хора правила.

Пред децата застана и г-жа Божилова, член на Обществения съвет в училището. Тя разказа за задълженията и отговорностите на професията си. Отдели дисциплината, комуникативността, вежливостта, етническата и социална толерантност като неотменни черти на личността.

След въпросите към родителите си, учениците се разделиха на групи, за да обсъдят и запишат предложенията за общите правила на класа. Говорителите на групи прочетоха текстовете. Те могат да се обединят в следните групи:отнасящи се до дисциплината в час и в училище и отнасящи се до личните взаимоотношения в колектива.

Всички приеха тези правила. Ученици изказаха надежда, че тези правила ще помогнат на класа да бъде това, за което са мечтали в края на трети клас. Аз само изразих многократно изказваното мое убеждение, че правилата правят живота ни справедлив, лесен, интересен, забавен, спокоен.

Изпратихме гостите с аплодисменти. Уговорихме се да изработим самото табло с правилата на класа в часа по изобразително изкуство, да го поставим до класната дъска, за да е на видно и важно място сред нас.

**ОТ КОМЕНТАРИТЕ В ЧАСА:**

*,,Да не бягаме. Да не се обиждаме.”*

*,,Да не се прекъсваме взаимно. Да не повишаваме тон. Да пазим чистота. Да бъдем работливи.”*

*,,Да не се караме и бием ... Да спазваме правилата...Да бъдем нашия клас.”*

*,,Да бъдем отговорни и прецизни...Да сме заедно”.*

*,,...Да не говорим на висок тон... Да не сме лощи един към друг...Да не разрешаваме споровете с викове...”*

**ИДЕИ ЗА НАДГРАЖДАНЕ:**

В часове по литература, по човекът и обществото, в часовете за изучаване на правилата за безопасност по пътищата, както и при всеки отдал се случай, да се насочва вниманието към важността на правилата за успеха на известните личности и за обществото. Могат да се предложат интересни мисли на велики учени, литературни герои, съвременни известни личности, които споделят важността на темата за техния успех и напредък.